Բնության անկրկնելի մի հրաշալիք հիշեցնող այն սարահարթը, որտեղ տեղեկայված է Տաթև գյուղն ու համանուն վանքը, Սյունյաց աշխարհի ամենագեղանիստ վայրերից մեկն է: Աղեղնաձև ձգվող լեռների պարը երեք կողմից պարփակում է սարահարթը արևելքից թողնելով դեպի անծայրածիր հեռուները նայող մի նեղ տարածություն. ժայռահարթակ, որի տակ գետն է գահավիժում դեպի անդնդախոր ձորը: Ահռելի է թվում նայողին այդ ձորը և անհասանելի. հարավ-արևմուտքում դեպի երկինք է խոյանում հեթանոսական աստվածների հայր Արամազդի անունը կրող լեռը: Առաջին անգամ Տաթև այցելած մարդուն թվում է` ինքը բարձրացել է տանիքն աշխարհի ու երկիրն Արամազդից անդին էլ ձեղուն չունի: